Վիկտորյա Բուլիտկո

Վիկտորյա Բուլիտկո (ուկրաիներեն՝ Вікторія Сергіївна Булітко, հունվարի 25, 1983(1983-01-25), Զապորոժիե, Ուկրաինական ԽՍՀ, ԽՍՀՄ), կինոյի, թատրոնի և հեռուստատեսության ուկրաինացի  դերասանուհի։ «Киевская пектораль» թատերական մրցանակաբաշխության դափնեկիր (2011)։ «Պարեր աստղերի հետ» ուկրաինական շոուի բրոնզե մրցանակակիր (2019)։ Հումորի Дизель-шоу խմբի մասնակից-անդամ։


== Կենսագրություն ==
Ծնվել է 1983 թվականի հունվարի 25-ին Զապորոժիե քաղաքում, մանկավարժի ընտանիքում։


==== Կրթություն ====
Ավարտել է ծննդավայրի թիվ 23 դպրոցի ֆիզմաթ դասարանը։
2000 թվականին ընդունվել է Զապորոժիեի ազգային համալսարանի թատերական բաժինը՝ թատրոնի և կինոյի դերասանուհու մասնագիտությանը տիրապետելու նպատակով։


==== Թատրոն ====
2000—2008 թթ. — թատերական բաժանմունքում ուսանելու առաջին իսկ տարվանից աշխատել է Զապորոժիեի ակադեմիական երիտասարդական թատրոնում, հանդես եկել 10 պիեսի բեմադրությունում։
2008 թվական — տաղափոխվել է մայրաքաղաք Կիև և սկսել ակտիվորեն նկարահանվել կինո- և հեռուստատեսային մի շարք նախագծերում։
2008—2016 թթ. — աշխատել է Կիևի Театр на Подоле ակադեմիական դրամատիկական թատրոնում՝ որպես թատերախմբի հիմնական կազմի դերասանուհի, իսկ 2018 թվականից՝ որպես հրավիրյալ դերասանուհի։


==== Դրամատիկական դերեր ====
Թեև Վիկտորյան կինոյում ու հեռուստատեսությունում համբավվել է որպես կատակերգական դերասանուհի, Կիևի Պոդոլյան թատրոնում նա իրեն լավագույնս դրսևորել է դրամատիկական դերերում։ Ալեքսանդր Վամպիլովի «Անցած ամառ Չուլիմսկում» պիեսի՝ 2010 թվականին իրականացված բեմադրության մեջ Բուլիտկոն ոչ միայն տպավորիչ կերպով մարմնավորում է գլխավոր հերոսուհուն, այլև տեղին ու հրաշալի կատարում է իր հեղինակած երգերը։ Եվ պատահական չէ, որ այդ դերակատարման համար նա 2012 թվականին արժանացել է թատերական քննադատների «Киевская пектораль» մրցանակին, այն էլ՝ միանգամից երկու անվանակարգում՝ «Կանացի դերի լավագույն կատարում» և «Ներկայացման լավագույն երաժշտական բաղադրույթ»։ 2015 թվականին էլ քննադատները բարձր են գնահատել Վիկտոր Ռոզովի «Հավերժ կենդանի» թատերգության հերոսուհու՝ Վերոնիկայի դերի նրա կատարումը։ Դրվատանքի է արժանացել նաև Աննայի կերպարի բուլիտկոյական մարմնավորումը ֆրանսիական «La bonne Anna» կատակերգությունում։


==== Հումորը ====
Համալսարանն ավարտելուց հետո Վիկտորյան Օլգա Կիյաշկոյի հետ կազմել է «Халва» դուետը, ելույթներ ունեցել տարբեր կատակային փառատոներում, մրցույթներում, ուրախների և հնարամիտների ակումբի կազմակերպած միջոցառումներում։ Զույգը երեք անգամ ճանաչվել է Յալթայի «Золотой кролик» փառատոնի հաղթող (2005, 2006, 2007)։
2007 թվականին Բուլիտկոն մասնակցել է ICTV հեռուստաալիքի կազմակերպած «Վերջին կատակերգու դերասանը» շոուին, 2010 թվականին, արդեն ընկերուհու՝ Օլգայի հետ, Նոր ալիքի «Գեղեցկուհիներ» մանրապատումային շոուին։
2011 թվականին ՈւՀԱ-ի «Ժիտոմիրցի աղջիկներ» թիմը, որի կազմում Վիկտորյան հրավիրվել-ընդգրկել էր որպես երգչուհի, Յուրմալայում կայացած «Голосящий КиВиН-2011» հոբելյանական փառատոնում պարգևատրվել է «Մեծ ԿիՎիՆ»-ով։ Այստեղ Մարինա Պոպլավսկայայի հետ նրա կատարած «Зона, Шенгенская зона» երգը լայն տարածում է ստացել։ Նրանք շարունակել են միասին ստեղծագործել «Dizel Studio»-ում։


==== «Dizel Studio» ====
Վիկտորյան «Dizel Studio»-ում է 2015 թվականից։ Մասնակցում է ստուդիայի «Дизель-шоу», «На троих», «Выжить любой ценой», «Папаньки» և «Dizel-night» նախագծերի իրականացմանը։
2019 թվականին նա Պարեր աստղերի հետ շոուի ուկրաինական մցույթում հասել է եզրափակիչ փուլ և վերջնարդյունքում գրավել երրորդ տեղը։


== Ֆիլմագրություն ==